14-jarige vas nadat hy glo broer, suster vermoor | Maroela Media
'n 14-jarige seun van Indiana in die VSA is in hegtenis geneem nadat hy na bewering sy tweejarige suster en 11 maande oue stiefbroer versmoor het.
Christina McCartney, die tiener se ma, hou egter nou vol haar seun is nié die monster wat mense dink hy is nie.
Die skokkende voorval het in Osgood in die Ripley-distrik plaasgevind. Die seun se naam mag nie genoem word nie aangesien hy minderjarig is.
Washington Post berig McCartney het een aand in Mei verlede jaar by die huis gekom en die seun (toe 13 jaar oud) aangetref waar hy sy sussie, Desiree, vashou. Desiree was in 'n handdoek toegedraai en die seun het aan sy ma gesê iets is fout en Desiree toon geen reaksie nie.
McCartney het mond-tot-mond-asemhaling op haar dogter toegepas totdat paramedici opgedaag en met die tweejarige na 'n hospitaal gehaas het. Desiree het vyf dae later gesterf. 'n Nadoodse ondersoek het getoon dat sy dood is weens 'n tekort aan suurstof na die brein, maar die oorsaak van die suurstoftekort kon nie bepaal word nie.
Die nuuswebwerf Cincinnati.com berig McCartney sê sy het destyds gedink haar dogter is dood weens 'n onbepaalde mediese komplikasie.
Dit was egter nie die einde van die tragedie nie. Washington Post berig op 20 Julie 2017 het die tienerseun sy 11 maande oue bababoetie, Nathaniel, kort voor middernag in die bed gesit. Minute later het hy sy ma geroep en gesê "iets is fout met Nathaniel".
McCartney het weer mond-tot-mond-asemhaling op die babaseuntjie toegepas en die nooddienste is weer ontbied, maar Nathaniel het gesterf. 'n Nadoodse ondersoek het getoon dat die baba se hart gaan staan het, maar weereens kon die oorsaak nie bepaal word nie.
The New York Post berig die tienerseun het uiteindelik in Augustus vanjaar erken hy het sy broer en suster vermoor en hy is in hegtenis geneem. Volgens die berig het die seun aan ondersoekbeamptes gesê hy het die moorde gepleeg omdat hy die kinders "die een of ander hel" wou spaar. Op 'n vraag na watter "hel" hy verwys, het die seun gesê "huistake" en hulle gevra of hulle al die lys huistake gesien het wat hy moet doen.
Cincinnati.com berig dat McCartney egter gesê het sy glo haar seun verwys eintlik na sy stiefpa wat saam met hulle in die huis woon en die kinders glo mishandel het. "Hy het gesien hoe lelik sy stiefpa met die babas is. Hy het hulle met opset omgestamp. Hy sou hulle ook in die slaapkamer toesluit om hulle stil te maak. [My seun] het 'n donker prentjie geskets. As ma is dit moeilik om te besef hierdie dinge het aangegaan en ek het nie daarvan geweet nie," het McCartney gesê.
Sy glo ook haar kêrel het nie van die verantwoordelikhede gehou om drie kinders groot te maak nie en het die tienerseun gedwing om sy sibbe dood te maak.
Die seun word tans in 'n jeugoortredersentrum aangehou waar hy sielkundige evaluasie ondergaan om te bepaal of hy geskik is om verhoor te word. Indien hy wel geskik is, kan hy moontlik as 'n volwassene verhoor word.
— FOX19 (@FOX19) September 12, 2018
Foto's: Chaos nadat tropiese storm tref; 7 reeds dood
Ag tog, die 'ma's' wat altyd beweer hulle was nie bewus van sekere situasies onder hul dakke nie … En dié een is gou genoeg op haar perd om alle blaam op die stiefpa te pak. Hoekom verskil die seun se weergawe dan? Omdat hy bang is vir Stiefpappa? Genade ons.
Hoekom moet die seun in elk geval na die kinders kyk,genade,nee,dis verkeerd,ek dink die ma en stiefpa moet beide ondersoek word,arme kunders.
te veel edomietsie flieks?
Massamoordenaar in wording. Dankie tog hys betyds gestop.
Om in n huis groot te word waar jy mishandel word IS hel!!!!!!! Die arme seuntjie, vir hom was die enigste uitweg die dood…
Dis maklik om te oordeel en natuurlik is dit verskriklik wat die kind gedoen het en daarvoor sal hy moet boet. Maar glo my mense as een van jou ouers n duiwel is, dan leef jy in die hel en dood is soms die enigste ding waaraan jy kan dink, jy hoef nie sielkundige afwykings te he om so te voel nie.